पत्तन, पोत परिवहन और जलमार्ग मंत्रालय
केंद्रीय मंत्री श्री मनसुख मांडविया ने दीनदयाल पोर्ट ट्रस्ट अस्पताल में ऑक्सीजन संयंत्र और अग्निशमन प्रणाली का उद्घाटन किया
संयंत्र के जरिए अस्पताल में 24x7 ऑक्सीजन आपूर्ति सुनिश्चित की जाएगी; स्थानीय लोगों और डीपीटी स्टाफ के लिए लाभदायक
ऑक्सीजन जनरेटर इकाई 5-6 बार प्रेशर पर प्रति घंटा 20,000 लीटर ऑक्सीजन का निर्माण कर सकती है
केंद्रीय पत्तन, पोत परिवहन और जलमार्ग राज्य मंत्री  श्री मनसुख मांडविया ने आज वर्चुअली गांधीधाम  के गोपालपुरी स्थित दीनदयाल पोर्ट ट्रस्ट अस्पताल में मेडिकल ऑक्सीजन कॉपर पाइपिंग नेटवर्क के साथ मेडिकल ऑक्सीजन उत्पादन इकाई और अन्य संबंधित सुविधाओं जैसे कि अग्निशमन प्रणाली व ऑक्सीजन सिलेंडर बैंक के माध्यम से स्वचालित ऑक्सीजन सोर्स चेंजओवर प्रणाली का उद्घाटन किया।
इस अवसर पर बोलते हुए, श्री मांडविया ने केवल 20 दिनों में ऑक्सीजन संयंत्र के काम को पूरा करने के लिए पत्तन टीम और सभी हितधारकों की प्रशंसा की। महामारी में सभी पत्तनों द्वारा किए गए प्रयासों की सराहना करते हुए, श्री मांडविया ने कहा कि पत्तन ऑक्सीजन आपूर्ति को सुविधाजनक बनाकर, कोविड-19 से जुड़े कार्गोज के लिए हरित मार्ग बनाकर और पत्तन शुल्क माफ करके कोविड-19 से लड़ाई में योगदान दे रहे हैं। उन्होंने कहा कि पत्तन आसपास के क्षेत्रों में रहने वाले लोगों को बेहतर सुविधाएं देना जारी रखेंगे।
दीनदयाल पोर्ट सभी बड़े पत्तनों में से पहले बड़ा पत्तन है जिसने महामारी के बीच इस तरह की ऑक्सीजन उत्पादन इकाई को स्थापित और चालू किया है। पोर्ट अस्पताल में स्थापित ऑक्सीजन उत्पादन इकाई की क्षमता 5-6 बार प्रेशर पर 20 घन मीटर/प्रति घंटा अर्थात् 20,000 लीटर/घंटा है, जो कि लगभग 03 जंबो सिलेंडर प्रति घंटा के बराबर है, जिसका इस्तेमाल कोविड के इलाज में और साथ ही डीपीटी स्टाफ के अन्य मरीजों, उनके रिश्तेदारों और अन्य स्थानीय लोगों के इलाज में किया जा सकता है। यह प्रणाली मरीज के इलाज के लिए नियमित रूप से सिलेंडर भरने की मुश्किल को खत्म कर देगी, जो कि एक बोझिल प्रक्रिया है और अस्पताल को सुचारु और निरंतर ऑक्सीजन आपूर्ति सुनिश्चित करेगी।
ये ऑक्सीजन इकाई, दबाव अवस्था में छाने गए आयातित आणविक ऑक्सीजन के माध्यम से प्रेशर विंग ऐड्सॉर्पशन मेथड की नियमित प्रक्रिया द्वारा ऑक्सीजन गैस बनाती है और अंत में कम से कम 93% शुद्धता के साथ ऑक्सिजन प्रदान करती है।
मेडिकल ऑक्सीजन कॉपर पाइपिंग नेटवर्क की स्थापना मेडिकल ऑक्सीजन गैस के वितरण के लिए की गई है जो अस्पताल के सभी वार्डों जैसे कि पुरुष वार्ड, महिला वार्ड, बच्चों के वार्ड, प्रसूति वार्ड, विशेष कक्ष, प्रस्तावित आईसीयू कक्ष, वीआईपी कक्ष, ऑपरेशन थिएटर, आइसोलेशन वार्ड आदि में प्रत्येक ऑक्सीजन फिटिंग बेड से जुड़ा है। नेटवर्क पाइपलाइन में विभिन्न आकारों की भारी तांबे वाली सीवनरहित पाइप लगी हैं ताकि अस्पताल में उल्लिखित वार्डों के 78 बेड पॉइंट्स पर ऑक्सीजन रेगुलेटर, फ्लो मीटर और कंट्रोल वॉल्व के साथ पूरे नेटवर्क में समान ऑक्सीजन दाब वितरण सुनिश्चित किया जा सके। किसी प्रकार की अनावश्यक ऑक्सीजन आपूर्ति, खराबी, रिसाव आदि से पहले ही अस्पताल को सचेत करने के लिए पाइपलाइन में निम्न ऑक्सीजन दाब अलर्ट प्रणाली लगाई गई है।
ऑक्सीजन आपूर्ति के वैकल्पिक स्रोत के रूप में ऑक्सीजन उत्पादन इकाई के पास ही एक ऑक्सीजन सिलेंडर बैंक की स्थापना की गई है जिसमें ‘स्वचालित ऑक्सीजन स्रोत परिवर्तन प्रणाली’ लगी है जो ऑक्सीजन उत्पादन इकाई में कोई खराबी आने, ऊर्जा की सप्लाई बाधित होने या इसके विपरीत होने पर सिलेंडर बैंक स्रोत पर परिवर्तित हो जाएगी।
पोर्ट कॉलोनी अस्पताल में आधुनिक अग्निशमन प्रणाली भी स्थापित की गई है जिसमें फायर अलार्म प्रणाली, स्मोक डिटेक्शन, अस्पताल के वार्डों और कक्षों में फायर स्प्रिंकलर प्रणाली, स्वचालित फ्लो स्विच पैनल, अग्निशामक यंत्र आदि विशेषताएं हैं। इस अग्निशमन प्रणाली में 650 लीटर प्रति मिनट  की पम्प क्षमता है और पर्याप्त प्रवाह और दाब, सुरक्षा निर्देशक आदि के लिए पूरे अस्पताल परिसर में एक मुख्य पम्प, जॉकी पम्प और विभिन्न आकार के हैवी-ड्यूटी पाइप लगी है।